钦定古今图书集成/明伦汇编/氏族典/第575卷 > 完颜庆山奴
## 钦定古今图书集成/明伦汇编/氏族典/第575卷 > 完颜庆山奴

按《金史庆山奴传》：“内族：庆山奴，名承立，字献甫，统军
使拐山之子，平章白撒之从弟也。为人仪观甚伟，而
内恇怯无所有。宣宗既即位，以承立为西京副留守。
胡沙虎伏诛，庆山奴愈见宠幸，以为殿前右副都点
检。三年，大元兵围中都，诏以庆山奴为宣差便宜都
提控。兴定元年正月，元兵及夏人回经宁州，庆山奴”
以兵邀击，败之，以功进元帅左都监，兼保大军节度
使，行帅府事于鄜州。正大四年，李全据楚州，诏以庆
山奴为元帅，同总帅完颜讹可将兵守盱眙，且令城
守，勿出战。已而全军盱眙界，二帅迎敌，大败，降定国
军节度使，又以受贿夺一官。八年十月，庆山奴弃京
兆还朝。至乡。哀宗遣近侍裴满七斤，授以“黄陵冈
从宜”，不听入见。未几，代徒单兀典行省事于徐州。九
年正月，自徐引兵入援，闻大兵且至，退保归德。二月，
行次杨驿店，遇小乃䚟，军遂溃，兀论战死。庆山奴、马
踬被擒，及见大帅忒木䚟，诱之使招京城，不从，又偃
蹇不屈，左右以刀斫其足折，亦不降，即杀之。